b"\n_START_ARTICLE_\nSven T\xc3\xbcrck\n_START_PARAGRAPH_\nSven T\xc3\xbcrck (18. oktober 1897 i K\xc3\xb8benhavn \xe2\x80\x93 5. januar 1954 sammesteds) var en dansk fotograf, der havde et alsidigt repertoire, og som prim\xc3\xa6rt virkede i 1930'erne og 1940'erne. Han foretog mere end 70.000 optagelser af dagligliv, nationale symboler, begivenheder, forretninger og personer, hvoraf n\xc3\xa6sten alle befinder sig p\xc3\xa5 Det Kongelige Bibliotek. T\xc3\xbcrcks billeder af mellemkrigstidens Danmark er stadig efterspurgte som illustrationer i aktuelle publikationer med historisk indhold og har en central betydning som kultur- og mentalitetshistorisk arkivalie. T\xc3\xbcrck er dokumentaristen, der er med, n\xc3\xa5r b\xc3\xb8rnene hinker i g\xc3\xa5rden, eller sneen fyger blandt julehandlende p\xc3\xa5 Str\xc3\xb8get. Han fanger sollyset og s\xc3\xb8ndagsstemningen under tr\xc3\xa6kronerne i Dyrehaven, og han optager et utal af billeder af historiske bygninger, moderne arkitektur, havne, broer osv. Han v\xc3\xa6lger sine motiver med omhu og med det sigte at fastholde det smukke, det glade og frie. 1930ernes krise, massearbejdsl\xc3\xb8shed og sociale n\xc3\xb8d finder vi ikke i T\xc3\xbcrcks univers._NEWLINE_1940-1942 blev Bror Bernild uddannet som fotograf hos Sven T\xc3\xbcrck._NEWLINE_I 1945 udgav T\xc3\xbcrck bogen Jeg var dus med Aanderne, som gennem fotografier viste bev\xc3\xa6gelse af m\xc3\xb8bler uden p\xc3\xa5viselig \xc3\xa5rsag, og som blev opfattet som et forsvar for psykokinese."